LT Europos Sąjungos oficialusis leidinys C 78/9

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 78/09)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„PANCETTA DI CALABRIA“

EB Nr.: IT-PDO-0217–1567–19.10.2011

SGN ( ) SKVN ( X )

1. Keičiamos produkto specifikacijos dalys

—

☐

—

☒

—

☐

—

☒

—

☒

—

☐

—

☒

—

☐

—

☐

2. Pakeitimo (-ų) pobūdis

—

☐

—

☒

—

☐

—

☐

3. Pakeitimas (-ai)

Produkto aprašymas

— Siekiant geriau atsižvelgti į tradicinį mėsos apdorojimo būdą ir pradinį mėsos dalių dydį, nustatoma didesnė gaminio „Pancetta di Calabria“ didžiausio storio riba.

Kilmės įrodymas

— Į atnaujintą gaminio specifikacijos tekstą įtrauktos procedūros, kurias pagal Reglamentą (ES) Nr. 1151/2012 turi taikyti ūkio subjektai, norintys pateikti mėsos kilmę pagrindžiančius duomenis.

Gamybos būdas

— Aiškiau išdėstomi su kiaulių veisle, skerdžiamų kiaulių amžiumi ir svoriu susiję reikalavimai. Į leidžiamų naudoti genetinių rūšių sąrašą įtraukiama vietos veislė Apulo-Calabrese, kurios kiaulės išsiskiria savo juoda spalva. Sudarant šios veislės registrą remtasi vietos populiacijos kiaulių, kurios nuo seno auginamos Apulijos ir Kalabrijos regionuose, savybėmis. Į leidžiamų naudoti genetinių rūšių sąrašą įtraukiama kiaulių kilmės vietovėje labai paplitusi veislė Duroc. Be to, aiškiai nurodomos kiaulių veislės, kurių mėsą griežtai draudžiama naudoti šoninei gaminti, nes šių veislių savybės nesuderinamos su sunkiųjų kiaulių, kurių mėsa tinka brandintiems gaminiams gaminti, veislių savybėmis.

— Numatyta, kad ženklinant kiaules vietoj galiojančioje specifikacijoje nustatyto ženklo gali būti naudojama tatuiruotė. Ji dedama ant kiaulių kumpių ir joje nurodomas ūkio, kuriame kiaulė buvo atsivesta, identifikavimo kodas.

— Aiškiai nurodoma, kokią kiaulių raciono dalį turi sudaryti baltymai.

— Paaiškinama frazės „šėrimas pamazgomis“ reikšmė.

— Patikslinamos naudotinos sudedamosios dalys ir ištaisoma akivaizdi klaida, likusi šioje galiojančios specifikacijos teksto frazėje: „raudonasis pipiras, numatyti taikomose teisės aktų nuostatose“. Akivaizdu, kad renkant tekstą po žodžių „raudonasis pipiras“ praleista sakinio dalis, kurioje turėjo būti išvardytos kitos sudedamosios dalys ir priedai, „numatyti taikomose teisės aktų nuostatose“. Pakeistoje specifikacijoje tinkamiau paaiškinama sąvoka „raudonasis pipiras“ arba „aitrioji paprika“ / „raudonoji paprika“ (jos abi priklauso genčiai Capsicum L.). Remiantis kilmės vietovėje nuo seno taikomais gamybos metodais, išsamiai išvardijamos į šiuo metu galiojantį tekstą neįtrauktos natūralios sudedamosios dalys.

— Pateikiamas leidžiamų naudoti priedų sąrašas. Naudojant priedus galima išvengti gaminiui „Pancetta di Calabria“ žalingų mikrobiologinių vyksmų, pristabdyti jam būdingą lėtą brendimo procesą ir apsaugoti jo savybes nuo nepageidaujamo fermentacijos poveikio.

— Siekiant geriau atsižvelgti į tradicinį mėsos apdorojimo būdą, nustatomos didesnės didžiausio šviežios šoninės storio ir svorio ribos.

— Siekiant geriau atsižvelgti į tradicinį mėsos apdorojimo būdą, anksčiau nustatytas ilgiausias aštuonių dienų sūdymo laikas prailginamas iki 14 dienų.

— Patikslinama, kad 30 dienų brandinimo laikas – tai trumpiausia pagal tradicinius gamybos metodus taikoma brandinimo trukmė.

Ženklinimas etiketėmis

— Pateikiamas SKVN „Pancetta di Calabria“ logotipas.

— Numatoma galimybė gaminį parduoti visą, storai ar plonai supjaustytą ir supakuotą į vakuumines pakuotes arba apsauginėje atmosferoje. Šios nuostatos neįtrauktos į galiojančią specifikaciją, tačiau manoma, kad jos reikalingos siekiant išsaugoti organoleptines gaminio savybes ir kartu prisitaikyti prie kintančių pirkimo ir vartojimo įpročių.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„PANCETTA DI CALABRIA“

EB Nr.: IT-PDO-0217–1567–19.10.2011

SGN ( ) SKVN ( X )

1. Pavadinimas

„Pancetta di Calabria“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kuriam taikomas 1 punkte nurodytas pavadinimas, aprašymas

Gaminys „Pancetta di Calabria“ gaminamas iš mėsos, išpjautos po apatiniais kiaulių šonkauliais. 3–6 kg sverianti šviežia šoninė su oda turi būti išpjaunama 3–6 cm storio, keturkampės formos. Paruošta šoninė sūdoma nuo keturių iki 14 dienų. Šoninės paviršiuje gali būti pabarstoma maltų aitriųjų paprikų ir kitų natūralių sudedamųjų dalių. Gaminys brandinamas ne mažiau kaip 30 d. Vartotojams pateikiamas „Pancetta di Calabria“ būna keturkampės formos, 3–5 cm storio. Prapjautas gaminys būna rausvos spalvos, išmargintas plonais liesos ir riebios mėsos ruoželiais, malonaus skonio.

3.3. Žaliavos (taikoma tik perdirbtiems produktams)

Šoninė „Pancetta di Calabria“ turi būti gaminama iš Kalabrijos regiono teritorijoje išaugintų kiaulių mėsos.

Negali būti naudojama kuilių ir paršavedžių mėsa.

Kiaulių genetinės savybės turi atitikti sunkiųjų Italijos kiaulių savybes, būdingas stambioms tokių tradicinių veislių kiaulėms kaip:

— Apulo-Calabrese,

— pagerintų Large White ir Landrace Italiana veislių, įtrauktų į Italijos gyvulių kilmės knygą, kiaulėms arba iš tų veislių kuilių kilusioms kiaulėms,

— iš pagerintos Duroc veislės, įtrauktos į Italijos gyvulių kilmės knygą, kuilių kilusioms kiaulėms,

— kiaulėms, kilusioms iš kitų veislių ar mišrios veislės kuilių, atsivestų Italijoje ar užsienyje, jei tie kuiliai buvo išvesti taikant atrankos ar kryžminimo sistemas, kurių tikslai dera su Italijos gyvulių kilmės knygos tikslais, susijusiais su sunkiųjų kiaulių veisimu.

Kita vertus, negalima naudoti šių kiaulių mėsos:

— kiaulių, kurios turi netinkamų genetinių savybių, visų pirma – polinkį į kiaulių streso sindromą (KSS) mėsos,

— grynaveislių Landrace Belga, Hampshire, Pietrain ir Spot kiaulių mėsos.

Vidutinis skersti skirtų kiaulių partijos svoris negali būti mažesnis kaip 140 kg.

3.4. Pašarai (taikoma tik gyvūninės kilmės produktams)

Kiaulės turi būti šeriamos sudėtiniais pašarais, kurių bent 50 % turi sudaryti miežiai, pupos, kukurūzai, gilės ir avinžirniai.

Pašarams negali būti naudojami manijokai, bulvės ir šalutiniai produktai, nes jie mėsai ir riebalams gali suteikti nepageidaujamą skonį ir kvapą.

Kad tukinamų kiaulių mėsa būtų standesnė, jas draudžiama šerti pamazgomis. Tai reiškia, kad kiaulės negali būti šeriamos šalutiniais pieno apdorojimo produktais.

Likus mažiausiai dviem mėnesiams iki skerdimo, kiaulių pašaruose turi būti gausu baltymų – jų dalis pašaruose turi sudaryti ne mažiau kaip 12 %.

Atsižvelgiant į rinkos galimybes, turi būti naudojami geografinės gaminio gamybos vietovės pašarai.

3.5. Specialūs gamybos veiksmai, atliktini nustatytoje geografinėje vietovėje

Kalabrijos regiono teritorijoje turi vykti šie gamybos etapai: kiaulių auginimas ir skerdimas, mėsos dalių atrinkimas, masės kimšimas, gaminio rišimas ir brandinimas.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

SKVN „Pancetta di Calabria“ pavadinimas turi būti pateikiamas aiškiomis ir neištrinamomis raidėmis, kurios turi aiškiai išsiskirti iš kitų etiketėje, prie gaminio tvirtinamoje kortelėje arba ant supjaustyto gaminio pakuotės pateiktų užrašų. Iš karto po pavadinimo įrašomi žodžiai „Denominazione d’Origine Protetta“ (Saugomos kilmės vietos nuoroda).

Etiketėje turi būti pateiktas toliau nurodytas SKVN „Pancetta di Calabria“ logotipas.

4. Glaustas geografinės vietovės apibūdinimas

Gaminys „Pancetta di Calabria“ gaminamas tradicinėje šios šoninės gamybos vietovėje, kurią sudaro Kalabrijos regiono teritorija.

5. Ryšys su geografine vietove

5.1. Geografinės vietovės ypatumai

Geografinė gaminio „Pancetta di Calabria“ gamybos vietovė yra pietinėje Italijos dalyje. Čia vyrauja šiltas bei nuosaikus klimatas ir iškrenta mažai kritulių, daugiausia – žiemą. Teritorijoje vyrauja kalvotos ir kalnuotos vietovės, tačiau ji yra išsidėsčiusi pusiasalyje, todėl jai priklauso ir Tirėnų bei Jonijos jūrų pakrančių juostos, kurių bendras ilgis – daugiau kaip 800 km. Toks jūrų, kalvų ir kalnų derinys šioje Viduržemio jūros regiono zonoje lemia išskirtines klimato sąlygas.

Be palankių klimato sąlygų paminėtini ilgainiui įtvirtinti ir iš kartos į kartą perduodami vietos gamintojų gebėjimai atlikti konkrečius „Pancetta di Calabria“ gamybos veiksmus, tokius kaip pasirinkti išpjauti tinkamą mėsos dalį ir ją paruošti sūdyti. Kitas tradicinio gamybos metodo elementas – prieskonių (tarp jų – maltų aitriųjų paprikų) naudojimas.

5.2. Produkto ypatumai

Šoninė „Pancetta di Calabria“ – pagal Kalabrijos mėsos brandinimo tradicijas pagamintas brandintas gaminys. Šoninė gaminama iš mėsos, išpjautos po apatiniais kiaulių šonkauliais, taikant sudėtingą mėsos išpjovos apdorojimo metodą. Gaminiui būdinga keturkampė forma, jo paviršius būna padengtas prieskoniais. Prapjautas gaminys būna rausvos spalvos, išmargintas plonais liesos ir riebios mėsos ruoželiais, malonaus skonio.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Šoninės „Pancetta di Calabria“ savybės priklauso nuo aplinkos sąlygų ir gamtinių bei žmogiškųjų veiksnių.

Kiaulienos apdorojimo ir šoninės gamybos vietovės aplinkos sąlygoms didelio poveikio turi tipiškas pietų Italijos klimatas, kuriam būdingas mažas (daugiausia žiemą iškrentančių) kritulių kiekis, ir šios vietovės geografinis išsidėstymas, palankiai veikiantis oro masių ir temperatūrų kaitą. Dėl šių veiksnių gaminio brandinimo patalpose susidaro optimalios aplinkos sąlygos.

Labai svarbus šoninės gamybos elementas – gamintojų patirtis, susijusi su mėsos dalių parinkimu. Naudojamos gamintojų rūpestingai apdorotos mėsos, išpjautos po apatiniais kiaulių šonkauliais, dalys. Prieš sūdymą mėsos dalis su oda rūpestingai paruošiama, t. y. jos šonai lygiai apipjaustomi ir jai suteikiama keturkampė forma. Be to, išsaugota tradicija apdorojant mėsą naudoti natūralias aromatines medžiagas, kurios turi poveikio gaminio organoleptinėms savybėms. Žaliavos, gaminys ir jo vardas yra glaudžiai susiję su nustatytos geografinės vietovės socialine ir ekonomine raida, dėl kurios susiformavo konkrečios tradicijos ir papročiai. Daug reikšmės teikiama naudojamai žaliavai, kurią tiekia sunkiąsias kiaules, turinčias Italijos veislėms būdingų savybių ir, be kita ko, šeriamas šiai vietovei būdingais augaliniais produktais, auginantys ūkiai. Taigi šoninė „Pancetta di Calabria“ yra glaudžiai susijusi su geografine jos gamybos vietove, o šį ryšį lemia regiono klimatas, kiaulėms šerti naudojami pašarai ir žmogiškieji veiksniai.

Nuoroda į paskelbtą specifikaciją

(Reglamento (EB) Nr. 510/2006 (4) 5 straipsnio 7 dalis)

Valdžios institucijos pradėjo nacionalinę prieštaravimų pateikimo procedūrą, 2011 m. liepos 25 d.Italijos Respublikos oficialiame leidinyje Nr. 171 paskelbdamos SKVN „Pancetta di Calabria“ produkto specifikacijos pripažinimo paraišką.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP IGP“ (SKVN, SGN nuorodomis žymimi gaminiai), po to ekrano kairėje – „Prodotti DOP IGP STG“ (SKVN, SGN, GTG nuorodomis žymimi gaminiai) ir galiausiai – „Disciplinari di Produzione all’esame dell’UE“ (ES nagrinėjamos specifikacijos).

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Pakeistas Reglamentu (ES) Nr. 1151/2012.

(4) Žr. 3 išnašą.